**SPOMINI IZ ČRTICE CVETKE KOČJANČIČ**

Z leti obledijo spomini. Dogodki iz šolskih let se mi kažejo kot drobci barvnega stekla v kalejdoskopu. Predvsem lepi spomini! Mogoče zato, ker je vsaka mladost lepa, za otroke brezskrbna. Mogoče zato, ker je bilo življenje v času mojega otroštva za vse otroke bolj skromno in smo znali bolj spoštovati šolo, ki nam je odpirala pot v širni svet. Mogoče znam sedaj veliko bolj ceniti prizadevnost učiteljev in učiteljic, da bi nam poleg šolskega programa privzgojili čut za red in disciplino, za lepo vedenje in za spoštljiv odnos do narave, do šole in do širše družbe.

Brusniško šolo sem jaz obiskovala med letoma 1955 in 1959. /…/ Za telovadbo je služilo dvorišče za šolo, kjer smo se otroci med odmorom lovili in igrali razne igre: Je kaj trden most, Rdeče češnje rada jem, Bela, bela lilija ... /…/

Tudi moj oče je obiskoval brusniško šolo in je ohranil dobre stike z učitelji tudi pozneje, ko se je udeleževal predavanj in tečajev, ki so jih organizirali učitelji, in navezal dobro prijateljstvo z Maksom Kalanom, ki ga je navdušil za domovinsko ljubezen, in Martinom Marinčem, ki mu je privzgojil ljubezen do sadjarstva. Takrat so bili učitelji glavni nosilci kulture na vasi.

Med legendarnimi učiteljicami v Brusnicah je bila vsekakor Marija Habe. Od njene dolgoletne predvojne učiteljske kariere v Brusnicah ji je ostal samo še naziv »gospodična«. Nihče je ni klical teta, kot druge ženske v vasi, pa tudi odrasli je niso po imenu klicali, saj so bili verjetno enkrat vsi njeni učenci. Ker ni bila nikoli poročena, se njen naziv ni spremenil v »gospa«, kot pri drugih mestnih ženskah. V Brusnicah, kjer je bilo pred vojno, še manj pa po njej, gosposkih ljudi bolj malo, je za vedno ostala Gospodična. /…/ Stanovala je v hiši zraven šole in ob nedeljah, pa tudi ob delavnikih, je redno hodila v cerkev. Sedela je spredaj, v prvi ali drugi klopi, in budno pazila na vedenje otrok. /…/

Učitelji so posvečali posebno pozornost na čistočo učencev. Otroci smo morali vsako jutro položiti roke na klop, da jih je učiteljica pregledala. Tudi nohti so morali biti čisti. Večkrat je pogledala tudi vrat in ušesa, posebno za ušesi. Tisti, ki so imeli umazane roke, so si jih morali iti za kazen v potok umit.

Zapisala: ga. Cvetka Kocjančič

 **NA REGIJSKO TEKMOVANJE V NOGOMETU S KUHARJEM**

Nogomet je bil med učenci OŠ Brusnice, predvsem fanti, od nekdaj priljubljena športna disciplina, s katero so najraje pozabili na tegobe pri slovenščini, glasbi ali nemščini. A eno leto se je pripetil, da šola ni premogla učitelja, ki bi jih poučeval oz. nadziral pri igranju nogometu. Ko so že mislili, da nogometa ne bo, so za učitelja določili kuharja Čečelič, ki je v času nogometa kuharsko pako zamenjal za dres. Brusniški nogometaši so se pod njegovo taktirko(oz. kuhalnici ) uvrstili na regijsko tekmovanje v nogometu, ki je potekal v Športni dvorani Marof v Novem mestu, kjer jih je predvsem zaradi njihovega trenerja spoznal vas Dolenska. Trener Čečelič je namreč posnemal svetovna znane trenerje. Ob igrišču je na naše fante tako vpil in krilil z rokami, da je cela dvorana gledala samo njega. Fantje pa so se samo smejali, bili so ga namreč že navajeni. V bistvu pa so mu bili predvsem hvaležni, saj brez kuharja Čečeliča tisto leto nogometa vsekakor ne bi bilo.

Zapisala: ga. Janja Gazvoda, g. Toni Deželan

**MI SMO V ŠOLO HODILI SAMI IN PEŠ**

Od Malih do Velikih Brusnic včasih ni bilo pločnika. Ob cesti je bil jarek, ki pa je bil bolj ali manj nastlan s smetmi kamionov, ki so mimo Malih Brusnic na Leskovec vozili smeti. A leta 1987, ko sem začela obiskovati 1. razred OŠ Brusnice nas v šolo niso spremljali starši. Moji so že ob 5-ih zjutraj odšli na delo, ampak sem se morala za v šolo pripraviti sama.

Dobro se spominjam, kako previdno sem stopala po jarku z nogo frcala smeti na travnik, saj ob cesti ni bilo niti enega koša, smeti pa bistveno preveč, da bi jih sproti pobirala. Ups…

Ko je deževalo sem v šolo hodila premočena, ko je bilo vroče prepotena, spomladi sem na poti domov nabirala rože za herbarij… Bilo je res prijetno. Predvsem pa precej drugače kot danes. Zato občudujem takratni sistem in naše starše, ki so nam toliko zaupali. No, vse pač ni bilo vedno v rožicah. Zares hudo je postalo po zimi, takrat, ko je brusniško dolino pobelila debela snežna odeja. Takrat se je ob glavni cesti tudi jarek skril, a kljub temu, da so avtomobili vozili počasneje, »smetišarjem« sneg ni prišel do živega. Po zasneženi in poledeneli cesti so divjali, kot da jim gorijo smeti v kasonu. Mene so komajda opazili. Največkrat so začeli trobiti, nemalokrat pa je šofer zavpil čez šipo: »umakni se vendarle«. Kam pa? Sem ničkolikokrat pomislila.

A v drugem razredu sem že obvladala. Ko sem zaslišala hrup »smetiščarja«, ki se mi je naglo približeval, sem hitro skočila v sneg na travniku. Na smeh mi gre, ko samo pomislim, kako sem iz snega lezla ven. V šolo sem seveda prišla do vratu mokra. Še dobro, da smo imeli v razredu, v prav tistem razredu z zelenimi vrati, kjer danes sedi moja hči, vedno vroče radiatorje. Na njih smo si hodači pogosto sušili hlače in nogavice. Ampak naše tovarišice niso imele nič proti, če smo prvo uro v šolskih klopeh posedeli v žabah ali športni opremi.

Zapisala: ga. Janja Gazvoda

**SPOMINI**

V 1. razredu me je učila ga. Angelca Luzar. Večkrat nas je peljala v trgovino po kakšen bonbonček, če smo bili seveda pridni.

Malice so bile vedno zelo dobre. Kosila pa… ko je bila zelenjavna juha, nam je ga. Engel stala za hrbtom in gledala če bom pojedla. Jaz sem vztrajala, da je juha še zelo vroča (kljub temu da je bila hladna), da mi je ne bi bilo treba pojesti. A je kljub temu vztrajala dokler je nisem pojedla.

Razrednik g. Moravec je imel zanimivo vzgojno metodo. Če nisi poslušal ali si počel lumparije, je prišel čisto počasi. V eni roki je držal radirko, druga roka pa je gladila brado. Prišel je za tvoj hrbet, prijel uhelj in za uhljem »poradiral neumnosti stran«.

Zapisala: ga. Renata Vovk

**RUZAK**

Bilo je jutro v času obiskovanja 3. razreda. Sestra panično vstopi v mojo sobo in vpije: »Vstani! Vstani, zaspala sva! Zamujava!« Oče in mama redno odhajata od doma okoli 6. ure zjutraj, ob pol sedmih se običajno zbujava s sestro in tako sva okoli sedmih že v šoli. Sestra je v tem času obiskovala 8. razred in redno poskrbela za oba. To jutro sva se prepozno zbudila. Pohitiva v kopalnico, se oblečeva in odpravljava proti izhodu. Sestra me vpraša: »Imaš vse?!« Odgovorim: »Seveda imam.«

»Kje imaš ruzak?« me vpraša. Ruzaka nisem imel. »Ne vem , kje je. Tukaj nekje.« Takrat zazvoni domači hišni zvonec. Običajno sva v spremstvo dobila tudi sosedo, ki je obiskovala 2. razred, in tako smo pod varstvom sestre skupaj odhajali v šolo. Ruzaka ni bilo. V njem sem imel vse potrebne stvari, zvezke, berilo, delovne zvezke, puščico….

V sobi in kuhinji sem vse pregledal, ruzaka ni bilo. »Poglej še na stopnišču!« Spet zazvoni zvonec. Sestra zavpije proti vhodnim vratom: »Že greva!« »Kje je?« sem se spraševal. Sestra se pomika proti izhodu in reče: »Jaz grem, ne bo te čakala! Vedno isto! Vedno tebe čakamo!« Ruzaka nikjer. Ni ga tudi na stopnišču. »Se ne spomniš, kje si ga včeraj pustil? Si ga sploh prinesel domov?« jezno sprašuje sestra. Spomnim se, da sem ga imel ob odhodu iz šole, ustavili smo se ob trgovini, kjer sem se razšel s sošolci. Ustavil sem se tudi ob bloku, kjer sem se razšel z zadnjim sošolcem in nato odšel domov. Ruzaka se ne spomnim. Ne spomnim se tudi kakršnekoli naloge. Spet zvoni zvonec. Sestra zavpije: «Grem!« Odhajala je, meni je postalo hudo, brez ruzaka sem in sestra odhaja. Še enkrat stečem v sobo vse pregledat, če ga kje najdem. Panično sem iskal, prevračal stvari, le da bi ga našel. Ni ga bilo. V tistem trenutku slišim sestro: »Takoj pridi dol!« Stekel sem po stopnicah do vhoda in videl sestro, kako drži v rokah moj ruzak. Poleg nje je stal sošolec, ki mi je prinesel ruzak ,in rekel: »Včeraj si pri trgovini pozabil ruzak.« On je zvonil ves čas, soseda je že odšla v šolo s svojimi starši. Vzel sem ruzak, in bil srečen. Zahvalil sem se prijatelju.

Z jezno sestro smo vsi trije hiteli v šolo. Od takrat naprej sem določil posebno mesto za ruzak v svoji sobi.

 Zapisal: g. Božidar Lenarčič

**SPOMINI NA ŠOLSKE DNI V OSNOVNI ŠOLI VINKO PADERŠIČ – BATREJA BRUSNICE**

Veliko je bilo lepega….

Najbolj so se mi vtisnili v spomin trenutki, ko smo si vsi učenci, na pobudo učiteljev, v knjižnici ogledali tekmovanja v smučanju in glasno navijali za naše junake - B. Križaja, J. Franko, B. strel, T. Čižman, R. Petrovič, M. Svet. Vzdušje je bilo krasno. Da o narodni zavesti in občutku pripadnosti sploh ne govorimo.

Zelo lepi spomini me vežejo na vzajemno pomoč med kmeti, ki so imeli veliko pridelka, in šolo. Z velikim veseljem smo učenci pomagali obirati jabolka, pobirati krompir in ostale pridelke. Zadovoljstvo je bilo obojestransko. Kmet je bil vesel pomoči in nam/šoli tako dal del pridelka, ki smo ga bili zelo veseli.

Od pouka oziroma učnega procesa pa so mi v spominu najbolj ostale ure, ki smo jih preživeli v naravi. Gospa Marija Moravec nas je popeljala ven na spoznavanje narave, gospa Metka Lindič na športno vzgojo v gozd in na travnik. Naše vedoželjne glavice je s svojimi izkušnjami iz življenja bogatila gospa Erna Meglič.

 Zapisala: ga. Urška Korasa

**SPOMINI NA SLUŽBOVANJE V OŠ BRUSNICE**

Leta 1976 se je začela graditi nova šola v Brusnicah. Temelje šole je gradil Pionir Novo mesto, kar je lesenega pa Marles iz Maribora. Takrat je bil ravnatelj šole Ivan Perhaj.

Šola je dal razpis za hišnika. Na razpis sva se prijavila dva. Izbran sem bil jaz, Tone Čopič. Službo sem nastopil 1. 9. 1977.

Prvi teden so bili učenci še v stari šoli. Ko so prišli v novo šolo, jih je nagovoril ravnatelj Ivan Perhaj in učenka Darja Erjavec, sedaj učiteljica v OŠ Brusnice Darja Šinkovec. Takrat je tudi moj sin Samo začel hoditi v 1. razred, hčerka Tatjana pa v 4. razred. 29. 11. 1977 je bila šola uradno odprta. Povabljeni so bili tudi gostje iz Banja Luke iz Bosne in Hercegovine. Imeli smo lepo proslavo in na koncu pogostitev.

Moje delo je bilo vzdrževanje šole in zunanja ureditev. Na oskrbi sem imel tudi centralno kurjavo. Sprva sem vozil s svojim avtom, kar je bilo potrebno za šolo. Leta 1979 pa smo dobili kombi. Začel sem voziti učence iz Gornjega Suhadola in jih sproti pobiral tudi iz ostalih vasi. Takrat je bilo veliko učencev. Samo v Gornjem Suhadolu jih je bilo 15.

Če se prav spominjam, je šel ravnatelj Ivan Perhaj v pokoj jeseni 1991. nadomestil ga je ravnatelj Jože Jazbec. Takrat smo začeli hoditi na izlete vsako leto po evropskih mestih.

Tudi sam sem 1. 7. 2000 odšel v pokoj s 40 leti in 1 dnevom službe.

Zapisal: g. Anton Čopič

**S TAM-čkom V ŠOLO**

Moja stara mama **CVETKA CUNK** je osnovno šolo začela obiskovati v letu 1959. Najprej je 4 leta hodila v šolo v Gabrju, kjer so bili 4 razredi, in sicer po 2 skupaj, ko so jih učili Ivanka Boltez (1., 2. razred), Marica Hrastar (3., 4. razred) in pa Tone Janko (3., 4. razred). To so 3 učitelji, ki se jih mama spomni. Po 4 letih šolanja v Gabrju pa je začela obiskovati 8-letko v šoli v Brusnicah. Šola je bila takrat v Kavalu. Pouk se jim je začel ob 8. uri zjutraj. Ravnatelj šole je bil Ivan Perhaj, ki pa je učil tudi fiziko. Njegova žena Pavla je učila gospodinjstvo in pa petje. Lado Brulc je učil zgodovino in pa telovadbo, Sonja Južna pa matematiko. Nemščino je učil profesor Povše, kemijo pa učiteljica Dragica.

Od šolskih let moje stare mame je minilo že kar nekaj časa in morda je zamešala kakšna imena ter predmete, vendar pa se še vedno spomni vožnje iz Gabrja v Brusnice, kamor so otroci prišli s TAM-čkom s cerado. Ta isti TAM je vozil tudi delavce v IMV v Novo mesto. Otroci so imeli v šoli tudi malico, najpogosteje je to bila enolončnica. Na začetku leta so za malico pobirali živila – vsak otrok je od doma prinesel, kar so imeli (krompir, jabolka, korenje, zelje …). Zapisala: Ema Cunk, 9. razred

**Intervju z mojo babi Pepco Luzar**

1. **Kam si hodila v šolo in koliko razredov ste imeli?**

Hodila sem v OŠ Brusnice, kjer je bilo 8 razredov.

1. **Kako si hodila v šolo?**

V šolo smo hodili peš iz Suhadola.

1. **Tudi pozimi?**

Ja, tudi. Če smo otroci imeli srečo smo bili obuti v gumijaste škornje.

1. **Kakšna je bila šolska torba?**

Imela sem nahrbtnik, ki je bil sešit doma.

1. **A si imela kakšno potrebščino, ki je drugačna od današnje?**

Ja, namesto nalivnikov smo imeli črnila in peresa.

1. **Kakšni so bili copati?**

Copati so bili narejeni iz ličkanja.

1. **Kako je potekal pouk?**

Pouk je bil od ponedeljka do sobote, in sicer dopoldan za 5., 6., 7., in 8. razred, popoldan pa za nižje stopnje.

1. **Ste imeli kakšne drugačne predmete, kot jih imamo danes?**

Ja, spomnim se predmeta ročna dela, kjer smo štrikali, štikali, pletli,…

1. **Kako ste učenci klicali učitelje?**

Obvezno je bilo vikanje, nazivali pa smo jih tovariš ali tovarišica.

**10.Imeli ste tudi poseben jutranji pozdrav tovariša. Kakšen?**

Na začetku pouka smo vsi stali vzravnano za svojim stolom in dežurni učenec pred tablo začel pozdrav »Za domovino« in cel razred je nadaljeval »s Titom naprej«.

**11.So bili tovariši strogi?**

Ja, bil je kar hud režim. Če si bil brez naloge, si moral po šoli ostati v razredu in jo narediti. Če si pozabil zvezek doma, si moral iti ponj. Za kazen pa smo otroci stali tudi zunaj pred vrati učilnice, jih dobili z ravnilom po roki ali klofuto po licu. Največkrat pa so tovariši učence navili ušesa.

**12. Ste učenci veliko manjkali od pouka?**

To ne, vendar pa, kadar je bilo na kmetiji veliko dela, bodisi trgatev, koline, so nam tovariši dovolili ostati doma. Starši pa so nam napisali opravičilo.

**13. Se spomniš kakšnih posebnih dogodkov?**

Ja, spomnim se Kurirčkove pošte, pa štafete mladosti in pionirčkov v prvem razredu.

**14. Ti je v spominu ostal kak poseben pripetljaj?**

Zagotovo je spomin to, ko smo šli v gasilski dom gledat film Kekec in končni izlet z avtobusom v Zagreb v živalski vrt.

Zapisala: Hana Hudolin, 6. razred

**140 LET ŠOLSTVA IN 40-LETNICA ŠOLE V BRUSNICAH**

**1. Katerega leta ste obiskovali šolo?**

 1963 – 1971, začel sem v Gabrju.

**2. Kje je bila takrat šola?**

 V stari šoli, kjer je bil nazadnje Kaval in nad Kmetijsko zadrugo – današnji ŠPAR.

**3. Koliko razredov je bilo v enem letniku?**

 Po en razred od 1. – 8. razreda.

**4. Se spomnite, koliko vas je bilo v razredu?**

 V mojem razredu 24.

**5. Kdaj se je pouk začel in kdaj končal?**

 Učenci od 5. do 8. razreda so imeli pouk od 8.00 – 13.00, mlajši pa popoldne od

 13.00 – 17.00.

**6. Se mogoče spomnite, kako ste poimenovali predmete?**

 Slovenščina, matematika, družba, narava, srbohrvaščina, biologija, kemija, likovni

 pouk, telovadba, glasba, gospodinjstvo, vedenje.

**7. Naštejte nekaj imen in priimkov učiteljev.**

 Perhaj Ivan in Pavla, Franko Matevž in Vera, Brulc Lado in Sonja, Podgoršek Marija,

 Čopič Ivanka.

**8. Kdo je bil takrat ravnatelj šole?**

 Ivan Perhaj.

**9. Kako ste klicali učitelje?**

 Tovariš in tovarišica.

**10. Kakšna hrana je bila takrat v šoli? Ste imeli kuhinjo ali ste hrano nosili v šolo?**

 Imeli smo mlečno kuhinjo. Za malico smo imeli kruh in marmelado ali pa kakšen drug namaz, pili smo čaj in kavo. Kosila v šoli nismo imeli.

**11. Kje ste imeli telovadbo, ker ni bilo telovadnice?**

 Ob lepem vremenu za šolo ali v gozdu, ko pa je bilo mrzlo, pa kar v razredu.

**12. Kakšne kazni so takrat uporabljali učitelji?**

 Včasih smo bili tepeni z ravnilom ali s palico, postavili so nas pred vrata ali v kot, dobili pa smo tudi slabo oceno iz vedenja.

**13. Se mogoče spomnite kakšnega dogodka, anekdote, ki se vam je pripetila v šoli?**

 Nekoč sem bila s sošolcem po šoli zaklenjena v razredu. Oba sva kar skozi okno pobegnila domov.

 Intervju sta z dedijem Mihom Rolihom

 vodila Tija in Žiga Rolih

**ČAS HITI, A SPOMINI OSTANEJO**

**Novembra bomo praznovali 140 let šolstva v Brusnicah in 40 let nove šole. Tudi naši starši so obiskovali brusniško šolo. Nekdanji učenec je tudi moj oči, MIHAEL RUKŠE, ki je povedal veliko stvari o takratni osnovni šoli. Kako se spominjaš OŠ Brusnice v času vašega šolanja?**

V Brusnicah je bila stara šola večja kot v Gabrju, kamor sem hodil prva 4 leta. Bilo je več učiteljev, že v 5. razredu je bil za vsak predmet drug. Šola je bila dvonadstropna. Spoznal sem tudi nove sošolce.

**Kaj ste počeli med odmori in na kakšen način je potekala telovadba?**

Med odmorom so nekateri leni učenci že takrat prepisovali nalogo. Drugi pa so se pogovarjali. V stari šoli je ob lepem vremenu telovadba potekala na dvorišču. Velikokrat smo igrali rokomet. Drugače pa smo telovadili v učilnicah. Po- zimi pa smo morali med telovadbo nositi drva za kurjavo. Z novo šolo smo dobili tudi novo telovadnico – veliko in svetlo

**Kakšni so bili učitelji?**

Učitelji so bili strogi in pošteni. Takrat smo jih klicali tovariši. Če si bil priden in delal domačo nalogo, so te nagradili z dobro oceno. Če pa si bil len in nisi delal domačih nalog, si moral ostati po pouku. Pri povzročanju škode si dobil tudi kakšno zaušnico. Učitelj za slovenščino, Matevž Franko, nas je učil govoriti pravilno slovensko. Takrat smo otroci govorili v narečjih in ne v knjižnem jeziku.

**Je bilo pridobivanje ocen podobno kot danes?**

Sploh ne! Spraševanja niso bila napovedana. Šlo je po abecedi. Kontrolne naloge smo pisali brez preverjanj. In nenapovedane. Najraje sem imel biologijo, kemijo, zgodovino, zemljepis, risanje in telovadbo. Pri teh predmetih so bile moje ocene še posebej dobre. Z matematiko pa sva bila prijatelja, dokler je učil tovariš Rudi Moravec.

**Ti je ostalo kaj zelo dobro v spominu?**

Ko smo čakali avtobus pri cerkvi, so jo starejši učenci, ki niso marali nemščine, zagodli učiteljici. Imela je bolj star avto, ki se je zelo majal. Avto je bil parkiran zraven potoka in štirje fantje so skušali zazibati avto v potok. Vsi smo samo čakali, da bo avto padel. Na srečo jih je pravočasno videl učitelj in jim dal primerno kazen.

 Zapisala: Nika Rukše, 8. razred

**KAVBOJCI IN INDIJANCI**

Moj oče, MARJAN PADARŠIČ, mi je pripovedoval: »V šoli je bilo vedno dolgočasno, zato smo se nekega dne po šoli odločili, da se gremo igrat kavbojce in indijance. Takrat je bila šola še tam, kjer zdaj stoji Kaval in smo se igrali za šolo. Določili smo pravila igre in se poskrili kot dve skupini. Količki, po katerih je rastel fižol, so bili njihove sulice, mi pa smo imeli plastične ali lesene pištole. Od začetka nam je šlo kar dobro, nato pa so nas napadli od zadaj. Sošolec je vrgel sulico, ki je bila namenjena meni in me zadela, ampak zadela me je v obraz. Dandanes se mi še vedno pozna znamenje »mogočnega« boja. Za vedno se mi je vpisal v spomin.«

**KLOPI IN STOLE VEN!**

Moj bratranec, MATIC PADARŠIČ, mi je povedal: »Bili so zadnji dnevi naše šole. Ker smo bili devetarji, so bili še slajši. Prišla je zadnja ura slovenščine, ko nas je učila učiteljica Marjanca Kosec. Vsem je šlo po glavi, kako bi naredili kakšno vragolijo, nato pa se je sošolec spomnil naslednjega. Vse stole in klopi smo skozi okno znosili ven in ko je učiteljica prišla, je bila izjemo presenečena. Na koncu smo se pogodili za ˝pouk v naravi˝ in učiteljica nam je ugodila. Zadnji šolski dan smo si zato vsi zapomnili.«

Zapisal: Maj Padaršič, 8. razred

**KLEPET Z BABI ROZI**

Babica je bila rojena 1943 leta in to so njeni spomini!

Za v šolo so imeli samo en zvezek, eno knjigo in 1 svinčnik za vse predmete. Torb in obutve niso imeli. V šolo so hodili bosi. Oblečeni so bili v obleke, ki jih je v vasi (bila je 1 šivilja) sešila iz starih oblek, ki jih je predelala v hlače in kiklice. Oblek ni bilo za kupiti, ker tudi trgovin ni bilo!

Če v šoli otrok ni bil priden je moral stati v kotu učilnice in pet ur gledati vanj! Učitelj je imel vedno palico - tudi tepel je otroke, če niso bili pridni v šoli ali pa jih je poslal iz razreda in je stal zunaj pred vrati!

Malice ni bilo – s sabo so jim starši dali en kos kruha ali jabolko!

V tistih časih ljudje niso imeli službe zato tudi denarja ni bilo!

Ko je babi Rozi hodila v 3. ali 4. razred, ji je dedi kupil prve škorenjčke. Bila je ena redkih, ki je bila obuta.

Leta 1950 v šoli ni bilo malic. S sabo so imeli otroci kos kruha ali sadje, pili pa so kompot iz suhega sadja. Sušilnica je bila samo pri Nininem pradedku.

Učenka 1. razreda Nina Koligar

**“KLICALI SO ME ZAJČEK”**

Soseda, ga. SLAVKA MATIČEVIĆ**,** je z mano obujala spomine na šolske dni.

”Vsako jesen smo otroci v šolo prinašali poljske pridelke. Vsak jih je nekaj prinesel. Meni je oče v šolo z vozom peljal nekaj gajbic krompirja, par kg čebule in zelje. Ostali učenci so prinesli tudi fižol, česen pa kakšne poljske pridelke. Tako smo imeli učenci zelo poceni malice, trikrat na teden je bila enolončnica, dvakrat na teden pa sendvič ali namazan kruh. Hrano je v šolski kuhinji kuhala šolska kuharica.“

“Vsako leto smo imeli večkrat športni dan, tudi na gabrskih travnikih. Šli smo peš, s sabo smo vzeli žoge, kolebnice in druge športne rekvizite. Prvošolci in drugošolci smo tekmovali med sabo, tako da smo skakali v vrečah. Bila sem najmlajša, vendar sem prva priskakljala do cilja. Otroci so ploskali in me klicali zajček. In tako sem imela v osnovni šoli nadimek zajček.“

“Dobro se spominjam športnega dne, ko smo šli obiskat Beceletovo jamo. Šli smo peš iz Brusnic mimo Otočca do jame in nazaj. S sabo smo imeli sendviče in vodo. Vsi skupaj smo se slikali, cela šola na šempetrskem mostu.“

“Ob zaključku 8. razreda smo imeli proslavo in podelitev nagrad. Učitelji so me zelo pohvalili, ker sem živela v slabih razmerah, vendar sem bila vseeno dobra učenka, zato so me proglasili za učenko šole. Bila sem zelo vesela.“

“Ko smo imeli doma veliko dela, me oče ni pustil v šolo. Enkrat sva s sestro tri dni okopavali krompir in jaz sem kar naprej jokala, ker bi rada šla v šolo.“

“Telovadba je potekala zunaj na dvorišču, ko pa je bil mraz, kar v razredu. Hodili smo tudi na občinska in medobčinska tekmovanja, kjer smo se tudi učenci OŠ Brusnice dobro izkazali.“

“Za branje me je navdušil Matevž Franko, tj. učitelj slovenskega jezika za višje razrede. Bil je tudi naš razrednik. Pomagala sem mu v šolski knjižnici in mi je priporočil kakšno dobro knjigo. Tako sem postala knjižni molj. Namesto da bi se učila, sem brala knjige tudi ponoči pod odejo s petrolejko, tako da ni nihče opazil.“

“Učenci smo se zelo veselili, ko smo nosili kurirčkovo pošto, tj. v spomin na kurirčke, ki so nosili pošto partizanskim četam, bataljonom, brigadam … V torbici je bilo pismo, vsak učenec ga je nesel nekaj 100 metrov in ga predal naslednjemu učencu. Kurirčkovo pošto smo nosili po vsej Sloveniji. 25. maja smo imeli vsako leto Titovo štafeto, ki je na koncu pripotovala do tovariša Tita v Beogradu. Učenci smo bili ponosni, če smo lahko nosili Titovo štafeto (niso je nosili vsi učenci). Ko smo zjutraj prišli v šolo, smo tovariše v razredu vedno pozdravili.

Tovariš/ica: “Za domovino“ –

Učenci pa smo odgovorili: “S Titom naprej!“

Zapisal: Luka Grešak, 8. razred

**ZVEZKE SO IMELI SAMO PREMOŽNEJŠI UČENCI**

Moja stara mama MARIJA ROZA KRAŠEVEC je bila najstarejši otrok v družini. Rodila se je leta 1942, ko je bila vojna in so požgali cele Brusnice. Leta 1949 je bila šola že v starem Kavalu. Nekateri njeni sošolci, ki so bili premožnejši, so imeli zvezke, torbe in copate, drugi, ki so pa bili med revnejšimi, so pisali na papirnate vrečke, ki so jih morali kupiti v trgovini. Moja stara mama pa si ni mogla privoščiti novih copat, zato si jih je sešila kar sama.

Pouk so imeli dopoldne od 8.00 do 12.00 in pa popoldne od 13.00 do 17.00. Preden pa je stara mama odšla v šolo, je pomagala svoji mami prinesti drva in poskrbeti za krave. Takrat je bilo 8 razredov, a so bili učenci združeni po dva razreda skupaj, zato so bile samo 4 učilnice. V eni je bilo največ 35 učencev. Za vse predmete je bila v razredu samo ena učiteljica. Na urniku so imeli slovenščino, matematiko, športno, zgodovino in hrvaščino. Učenci so hodili v šolo z Rateža, Leskovca, iz Suhadola in Brusnic. Ko je bila v šoli malica, so prinašali hrano od doma.

Domačo nalogo je moja stara mama delala ob svečah. Od 4. razreda naprej so vsako leto najboljši učenci nesli Titovo štafeto. V skupini so bili po trije - eden je nesel štafeto (to je bila velika čast), druga dva pa sta zraven tekla. Enkrat je tudi moja stara mama nesla štafeto. Tekli so 1km dolgo pot, nato pa so jo predali naslednji skupini. V šolo so hodili vedno v eni obleki. Pisali so s svinčniki, proti koncu pa so imeli v šolskih klopeh tudi črnilo. Moja stara mama je hodila v šolo od leta 1949 do leta 1956.

Zapisala: Ksenja Kraševec, 9. razred